text.text: الرئيسيةمجتمعالبؤس الرياضي التونسي و انحطاط الجماهير
text.text_idx: #000006
text.text: البؤس الرياضي التونسي و انحطاط الجماهير
text.text_idx: #000007
text.text: عمق الأزمة الرياضية التونسية إنها أكبر من الفساد الرياضي بيدو و إنو العقل الرياضي التونسي منحط لأبعد الحدود لدرجة إنجمو نقولو إنو عندنا (خصوصا في الكورة): جمعيات+ تيرانات+ جماهري+ جامعة+ رابطة+ صحافة+ برشا فلوس بالمليارات. لكن ماعندناش كورة، ماعندناش رياضة كرة قدم حقيقية و الأهم ماعندناش كوارجية و إنما مفرخة تتراقص و جماهري هابلة.
text.text_idx: #000009
text.text: و أنا نقول في الكلام هذا و قلبي موجوع و موجوع علخر، أما الله غالب هذا الحق لكنو ما يهم حتى حد من الجماهير التونسية الي ما يقلقهاش : حجم هزايمنا إفريقيا الي نعملو فيها العار، هزايمنا بالخماسيات و السداسيات، و نخسرو فينالات في بلادنا !و كل حصيلة أنديتنا و منتخبنا ضعيفة علخر و ما نجمناش نتجاوزو الدور الأول في كاس العالم في 5 مشاركات! حتى لعام 2018 و أقصى طموح التونسي إنو منتخبنا يتعدى للدور الثاني.
text.text_idx: #000012
text.text: ـ في تونس و نحكي بالذات على كورة القدم :الرياضة الاكثر شعبية و دلالا حيث انو عمليا تتركز عليها اغلب التمويلات العمومية و الخاصة ايه في تونس :رؤوس الاموال تدعم بالميارات الجمعيات الرياضية و الجمهور زادا اما الجمعيات الثقافية والجمعات و المستشفيات مايدعمهم حد بعكس العالم المتقدم وين يتوجه الدعم العام ل:الجامعات،الجمعيات الثقافية،المستشفيات و نوادي الشباب ،نحنا يتوجه الاهتمام العام للكورة بدون أدنى فلاح حقيقيي يعني خسارة البهيم و الاربعة صوردي !
text.text_idx: #000015
text.text: ـ في تونس الجماهير الرياضية تشكي و تبكي من فساد التحكيم علخر و لكن رغم هذا تمشي للتيرانات و تقص التساكر و تمول الكورة الفاسدة و الا تخصصلها وقت للفرجة و جهد عقلي و عصب و تتعارك في بعضها و تتسابب نتيجة ماطشوات ماتجي شي و على جال ملاعبية معندهم حتى احترام للميثاق الرياضي ولا للكورة و لا للجماهري بيدها و ياخذو في الملاين و عشرات الملاين جرة جماهير غبية فرايجية تشكي الفقر و تصرف مشاكلها الخاصة في سبان بعضها و في مساندة الجمعية و تفضيلها على تونس.
text.text_idx: #000016
text.text: ـ ايه بلغ الامر عند الجماهير المنحطة انها تحرق علم تونس (بنزرت 2012 ) و انها ترا الجمعية أهم من تونس و تراها دولة (و هي ماتجيش عشة أو قربي) . تتعمل حملات مساندة لرؤساء الجمعيات ظالمين او مظلومين و ويوصل الأمر لعشقهم رغم فسادهم التام ! أي انها تحولت الى إنتماء موازي و لهنا أنا ضدها تماما و للأبد لنو مهما كان عمرو متكون اي جمعية او اي جهة توازي تونس مش توازيها تي حتا تقربلها اصلا !
text.text_idx: #000017
text.text: ـ انا سعات نبهت في جمعيات أو نوادي أوروبية وين مريول النادي تلقا فيه شعار النادي و علم الدولة (ريتها خاصة في النوادي الايطالية ) و لكن في تونس مريتهاش ابدا و منظنش بالعقلية المنحطة هاذي باش نراها.
text.text_idx: #000018
text.text: ـ بنينا تيرانات في تونس اكثر ملي بنينا معامل اصلا الي صرفناه على الرياضة: تيرانات،مسابح،ملاعب مغطات ،قازون...،مدربين ،هياكل عمومية،مدربين اجانب،ستاجات،خرجات،مواد مستوردة .... يجي آلاف آلاف المليارات من 56 لتو و نحنا دولة فقيرة مديونة و شعب ديما يبكي ! و نتفكر مرة قلت لواحد صاحبي :لازم نقصو الدعم الرياضي تصدم و قلي الشعب كيفاش يتفرهد !
text.text_idx: #000019
text.text: ـ جماهري بلا قيادة فتعرف تشكيو لكنها متعرفش تبدل الواقع لنها منفعلة و تابعة تماما و لهنا تلقاها تشكي من :الجامعة،الرابطة،الحكام ،الهياكل العمومية،الوزارة و البوليس و تعجز انها تفكر في تبديل الواقع و لهنا خممت انها تنجم تفرض رايها تماما و تبدل الواقع و تحقق تقدم بسيط في الممارسة او مراجعة جذرية . كيفاش؟؟
text.text_idx: #000021
text.text: بأنها تمتنع على المشيان للستادات احتجاجا على الفساد التحكيمي او احتجاجا على الجامعة ! ايه تنجم اصلا تقاطع البطولة ايه تعمل اضراب على الفرجة ايه تنجم تعمل مظاهرات وقفات احتجاجية ايه تنجم تبدل واقع كامل بأنها تتحرك بعشرات الآلاف او ميات الالاف ! لكنها تعجز تماما لأنها فاقدة القيادة و قروبات المشجعين يفلحو كان في الدخلات ،الغنايات،السبان و العرك مع الحاكم او الاصح تخريب الستادات !
text.text_idx: #000022
text.text: ـ جماهير دون وعي و دون قيادة يبكيو المشهد الرياضي الي هوما احد اسبابو جرة:استلابهم وانفعاليتهم و استسلامهم لقيادة جمعيات منحطة و لتعصبهم الاعمى لألوان الجمعية عوض تعصبهم الأعمى للأمة التونسية : أنا الشي هذا ما انجمش نحترمو ابدا مهما كانت الظروف.
text.text_idx: #000023
text.text: ـ القومية التونسية تتناقض تماما مع سلوك تابع و تؤمن بجماهير اخرى تملك قياد نفسها و تشجع الرياضة الحقيقية و الاداء الممتاز و تساهم بكل قوة في التحسين المتواصل لمستوى الرياضة التونسية و تفعل برسمي : تنقد،تحتج،تتظاهر و تبدل بالقوة كان لزم و الاهم تحترم الأمة و تقدسها.
text.text_idx: #000024
text.text: الفراغ الروحي التونسي، والتقليد الأعمى في الإحتفال براس العام
text.text_idx: #000026
text.text: المواطنة الحقيقية
text.text_idx: #000027
text.text: تابعنا على الفيسبوك
text.text_idx: #000035